**Likumprojekta "Grozījumi Apdrošināšanas un pārapdrošināšanas starpnieku darbības likumā" sākotnējās ietekmes novērtējuma ziņojums (anotācija)**

|  |  |  |  |
| --- | --- | --- | --- |
| **I. Tiesību akta projekta izstrādes nepieciešamība** | | | |
| 1. | | Pamatojums | Likumprojekts "Grozījumi Apdrošināšanas un pārapdrošināšanas starpnieku darbības likumā" izstrādāts, lai uzlabotu apdrošināšanas un pārapdrošināšanas starpnieku uzraudzību, padarot to efektīvāku, kā arī, lai samazinātu finanšu riskus apdrošināšanas un pārapdrošināšanas starpniecības tirgū, ieviešot lielāku apdrošināto interešu aizsardzību. |
| 2. | | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Latvijā patlaban ir reģistrēti 87 apdrošināšanas brokeri. Finanšu un kapitāla tirgus komisija (turpmāk – Komisija) 2011. un 2012.gadā veica plānveida uzraudzības darbības, lai pārbaudītu apdrošināšanas brokeru darbības atbilstību Apdrošināšanas un pārapdrošināšanas starpnieku darbības likuma (turpmāk – Likums) prasībām. Uzraudzības darbības tieka turpinātas arī 2013. gadā. Komisija konstatēja, ka atsevišķas tiesību normas tirgus dalībnieki interpretē atšķirīgi. Tādēļ Komisija ir sniegusi vairākus Likuma tiesību normu skaidrojumus. Šāda situācija liecina, ka pašlaik daži ar Likumu ieviestie pasākumi, kas atrunāti Eiropas Parlamenta un Padomes 2002.gada 9.decembra direktīvā 2002/92/EK par apdrošināšanas starpniecību (turpmāk – Direktīva 2002/92/EK), lai aizsargātu klientus pret apdrošināšanas starpnieku nespēju nodot apdrošināšanas prēmijas apdrošinātājiem vai nodot apdrošināšanas atlīdzību tās saņēmējam, vai arī veikt atpirkuma summu izmaksu, Likumā nav pietiekami saprotami formulēti. Tādēļ dažkārt rodas pārpratumi un neatbilstības apdrošināšanas un pārapdrošināšanas starpnieku darbībā.  2. Uzraugot apdrošināšanas un pārapdrošināšanas starpniekus, Komisija ir konstatējusi, ka tirgus dalībniekiem nav pilnībā izprotami Likuma 15. panta nosacījumi par naudas līdzekļu, kas iegūti no klientiem, šķirtu turēšanu. Tādēļ Likumā ir jāprecizē šķirti turēto klientu līdzekļu izmantošanas veidi, lai skaidrāk tiktu pausta Direktīvas 2002/92/EK būtība attiecībā uz līdzekļu, kas iegūti no klientiem, šķirtu turēšanu speciālā norēķinu kontā.  3. Likums skaidri nenosaka, kādās attiecībās jāatrodas apdrošināšanas vai pārapdrošināšanas starpniecībā tieši iesaistītajiem darbiniekiem un apdrošināšanas brokerim, kā dēļ starp tirgus dalībniekiem un uzraudzības iestādi ir radušās diskusijas un regulējuma formulējums pieļauj dažādas interpretācijas. Tādējādi ir jāprecizē Likuma normas attiecībā uz minēto jautājumu.  4. Likums pašlaik paredz vienīgi apdrošināšanas un pārapdrošināšanas starpniekiem tiesības iesniegt dokumentus to reģistrācijai. Apdrošināšanas komersantam un nedalībvalsts apdrošinātāja filiālei nav arī tiesību lūgt izslēgt no apdrošināšanas un pārapdrošināšanas starpnieku reģistra to atbildībā esošos apdrošināšanas aģentus. Tomēr praksē tieši apdrošināšanas komersanti iesniedz Komisijai pieteikumus par starpnieka reģistrāciju vai izslēgšanu no reģistra. Komisija uzskata, ka šāda prakse ir ērtāka tirgus dalībniekiem, nesatur paaugstinātu risku, līdz ar to ir pieļaujama. Tādēļ būtu attiecīgi jāprecizē Likuma 10. panta pirmā daļa.  Attiecībā uz iesniedzamajiem dokumentiem, reģistrējot apdrošināšanas un pārapdrošināšanas starpniekus, apdrošināšanas starpniekiem, kuru līgumā ar apdrošinātāju ir atrunāts, ka tie nesaņems apdrošināšanas prēmijas un neizmaksās klientiem domātus naudas līdzekļus, nebūtu jāatver atsevišķs norēķinu konts no klientiem iegūto līdzekļu turēšanai un līdz ar to arī nebūtu jāiesniedz līgums ar kredītiestādi par šāda konta atvēršanu. No minētā izriet, ka apdrošināšanas un pārapdrošināšanas starpniekam nebūtu jāiesniedz visi Likuma 10. panta pirmajā daļā minētie dokumenti. Tādēļ ir jāprecizē attiecīgais punkts.  5. Likums paredz Komisijai ierobežotas izvēles iespējas sankciju piemērošanā, un starp divām piedāvātajām sankcijām – brīdinājumu un reģistrācijas ieraksta anulēšanu – nepastāv samērīga sankcija vai pasākums.  6. Likums atļauj civiltiesiskās atbildības apdrošināšanas līgumā paredzēt apdrošināšanas un pārapdrošināšanas starpnieka pašrisku 10 000 *euro* apmērā. Nav noteikti skaidri kritēriji, ko Komisija vērtē, lai atļautu vai aizliegtu pašriska iekļaušanu civiltiesiskās atbildības apdrošināšanas līgumā. Minētais veicinātu vienlīdzīgu attieksmi un iespēju apdrošināšanas un pārapdrošināšanas starpniekiem saņemt atļauju pašriskam.  Likums patlaban neparedz citas civiltiesiskās atbildības garantijas iespējas, lai gan Direktīvas 2002/92/EK 4. panta trešā daļa bez civiltiesiskās atbildības apdrošināšanas pieļauj arī citu tai pielīdzināmu garantiju, ko var izmantot apdrošināšanas un pārapdrošināšanas starpnieki.  Pamatojoties uz Direktīvas 2002/92/EK 4. panta septīto daļu, civiltiesiskās atbildības apdrošināšanas limiti regulāri tiek pārskatīti, lai ņemtu vērā izmaiņas Eiropas patēriņa cenu indeksā. Pēdējā pārskatīšana notika 2013. gada sākumā, kā rezultātā ir noteikti jauni limiti civiltiesiskās atbildības apdrošināšanai**.**  7. Tā kā Komisijas finansējumu nodrošina tās uzraugāmie finanšu un kapitāla tirgus dalībnieki un Komisija uzrauga arī apdrošināšanas brokerus un citu dalībvalstu apdrošināšanas un pārapdrošināšanas starpnieku filiāles, ievērojot analoģiju, arī tiem būtu jāpiedalās Komisijas finansēšanā.  Likums patlaban neparedz nekāda veida atlīdzību, kas apdrošināšanas un pārapdrošināšanas starpniekiem būtu jāmaksā Komisijai par jauno apdrošināšanas un pārapdrošināšanas starpnieku reģistrācijas dokumentu apstrādi, bet šo dokumentu izskatīšanai un apstrādei tiek tērēti Komisijas resursi. Arī Latvijas kaimiņvalstīs ir noteikta uzraudzības maksa apdrošināšanas brokeriem, citu dalībvalstu apdrošināšanas un pārapdrošināšanas starpnieku filiālēm, kā arī noteikta maksa par reģistrācijai iesniegto dokumentu apstrādi. Piemēram, šādas prasības ir noteiktas gan Lietuvā, gan Igaunijā.  8. Likums pašlaik neparedz pienākumu apdrošināšanas un pārapdrošināšanas starpniekiem regulāri iesniegt Komisijai pārskatus par savu darbību. Tādējādi Komisija nevar gūt pilnvērtīgu priekšstatu par apdrošināšanas un pārapdrošināšanas starpniecības tirgu un tā attīstību Latvijā, līdz ar to arī nevar sniegt nepieciešamo informāciju Eiropas Savienības institūcijām datu apkopošanai un tirgus analīzei.  9. Apdrošināšanas un pārapdrošināšanas starpnieku darbības likums neparedz tiesības apdrošināšanas un pārapdrošināšanas starpnieku uzraudzības iestādei – Finanšu un kapitāla tirgus komisijai – rīkoties, lai novērstu tās uzraugāmo subjektu darbībā konstatēto tādu citu normatīvo aktu kā Noziedzīgi iegūto līdzekļu legalizācijas un terorisma finansēšanas novēršanas likums, Eiropas Savienības institūciju izdotie tieši piemērojamie tiesību akti un citi no šiem normatīvajiem aktiem izrietošie tiesību akti apdrošināšanas un pārapdrošināšanas starpniecības jomā pārkāpumus.  Tiesiskais regulējums ir izstrādāts, lai precizētu pastāvošo regulējumu un nodrošinātu apdrošināšanas un pārapdrošināšanas starpnieku finansiālo stabilitāti un klientu un apdrošinātāju interešu aizsardzību.  Atbilstoši minētajam likumprojekta regulējuma būtība ir ieviest vairākus grozījumus Apdrošināšanas un pārapdrošināšanas starpnieku darbības likumā, precizējot apdrošināšanas un pārapdrošināšanas starpniecības definīciju.  Papildus minētajam likumprojekta regulējuma būtība ir ieviest šādus grozījumus:  1) precizēt starp apdrošināšanas brokeri un apdrošināšanas vai pārapdrošināšanas starpniecībā tieši iesaistīto darbinieku pastāvošās darba tiesiskās attiecības;  2) noteikt tiesības apdrošināšanas sabiedrībai un nedalībvalsts apdrošinātāja filiālei apdrošināšanas aģenta vietā iesniegt dokumentus reģistrācijai, kā arī izteikt lūgumu anulēt ierakstu apdrošināšanas un pārapdrošināšanas starpnieku reģistrā;  3) papildināt piemērojamo sankciju klāstu ar pasākumu, paredzot Komisijai tiesības noteikt saprātīgus ierobežojumus apdrošināšanas un pārapdrošināšanas starpnieka darbībai;  4) noteikt apdrošināšanas un pārapdrošināšanas starpniekiem papildu veidu savas civiltiesiskās atbildības apdrošināšanai – pielīdzināta, kredītiestādes izsniegta garantija. Precizēt civiltiesiskās atbildības apdrošināšanas minimālo limitu apmēru atbilstoši Eiropas patēriņa cenu indeksa izmaiņām. Paredzēt deleģējumu Komisijai noteikt kritērijus, izvērtējot apdrošināšanas un pārapdrošināšanas starpnieka pašriska iekļaušanu civiltiesiskās atbildības apdrošināšanas līgumā;  5) precizēt Likuma 15. panta pirmās daļas prasību, nosakot atsevišķajā kontā turēto līdzekļu izlietojuma veidus;  6) ietvert Eiropas Parlamenta un Padomes 2002.gada 9.decembra direktīvā 2002/92/EK par apdrošināšanas starpniecību atrunāto prasību, kas nosaka, ka tos no klientiem saņemtos līdzekļus, kas atrodas atsevišķajos naudas kontos, var izmantot vienīgi apdrošināšanas un pārapdrošināšanas starpnieka klientu naudas pārskaitīšanai, kā arī tādas starpnieka komisijas naudas pārskaitīšanai, kas pienākas apdrošināšanas un pārapdrošināšanas starpniekam no jau saņemtas apdrošināšanas un pārapdrošināšanas prēmijas;  7) noteikt vienreizēju maksājumu Komisijai par apdrošināšanas un pārapdrošināšanas starpnieku reģistrācijas dokumentu un grozījumu tajos izskatīšanu, ņemot vērā, ka visiem pārējiem finanšu un kapitāla tirgus dalībniekiem šādi vai līdzīgi maksājumi jau ir noteikti;  8) noteikt uzraudzības gada maksu apdrošināšanas brokeriem un citas dalībvalsts apdrošināšanas un pārapdrošināšanas starpnieku filiālēm, kā arī piešķirt tiesības Komisijai noteikt tās aprēķināšanas un samaksas kārtību;  9) papildināt Likumu ar jaunu 37.1 pantu, nosakot apdrošināšanas brokeriem prasību reizi pusgadā sagatavot pārskatus par to starpniecības darbību un spēju izpildīt saistības pret apdrošināšanas komersantiem, nedalībvalsts apdrošinātāju filiālēm, pārapdrošinātājiem un apdrošinājuma ņēmējiem, kas radušās apdrošināšanas un pārapdrošināšanas starpniecības rezultātā;  10) ietvert 41. pantā tiesības Komisijai pieprasīt, lai apdrošināšanas un pārapdrošināšanas starpnieks novērš Noziedzīgi iegūtu līdzekļu legalizācijas un terorisma finansēšanas novēršanas likuma un Eiropas Savienības institūciju izdoto tieši piemērojamo tiesību aktu apdrošināšanas un pārapdrošināšanas starpniecības jomā pārkāpumus, kā arī ietvert 11. pantā sankcijas par minēto tiesību aktu pārkāpumiem;  11) ietvert pārejas noteikumus, lai noteiktu termiņu apdrošināšanas un pārapdrošināšanas starpnieku civiltiesiskās atbildības apdrošināšanas līgumu grozījumiem. Pārejas noteikumos tiek noteikts termiņš, kad stājas spēkā prasības attiecībā uz maksājumiem Finanšu un kapitāla tirgus komisijas finansēšanai. |
| 3. | | Projekta izstrādē iesaistītās institūcijas | Projekts šo jomu neskar. |
| 4. | | Cita informācija | Tirgus dalībnieku maksājumu apmērs par uzraudzību, t.i., maksājumi Komisijas finansēšanai, tiek noteikti, katru gadu analizējot Komisijas darbinieku darba laika noslodzi attiecīgā sektora uzraudzības nodrošināšanai un izvērtējot izmaksu īpatsvaru. Komisija veic ne tikai apdrošināšanas un pārapdrošināšanas sabiedrību uzraudzību, bet arī apdrošināšanas un pārapdrošināšanas starpniecības kā atsevišķa apdrošināšanas un pārapdrošināšanas sektorā ietilpstoša pakalpojuma uzraudzību. Izvērtējot Komisijas darbinieku noslodzi apdrošināšanas sektora uzraudzības nodrošināšanā, Komisija ir konstatējusi, ka 2012. gadā, salīdzinot ar 2011. gadu, ir būtiski palielinājusies Komisijas darbinieku darba laika noslodze tieši apdrošināšanas brokeru sabiedrību uzraudzības nodrošināšanai.  Ņemot vērā Komisijas apdrošināšanas un pārapdrošināšanas starpnieku reģistrā reģistrēto apdrošināšanas brokeru sabiedrību skaitu un uzraudzības procesā konstatēto nepieciešamību pilnveidot Likumā noteiktās prasības, paredzot Komisijas tiesības pieprasīt pārskatus uzraudzības vajadzībām, arī turpmāk sagaidāma Komisijas darbinieku noslodzes apdrošināšanas brokeru sabiedrību uzraudzības nodrošināšanai palielināšanās, lai izvērtētu apdrošināšanas brokeru sabiedrību iesniegtajos pārskatos atspoguļoto informāciju, nepieciešamības gadījumā veiktu neklātienes un klātienes pārbaudes, lai pārliecinātos par to darbības atbilstību normatīvajos aktos noteiktajām prasībām un, konstatējot to darbības neatbilstību normatīvajos aktos noteiktajām prasībām, veiktu pasākumus, lai konstatētie trūkumi tiktu novērsti vai lai piemērotu normatīvajos aktos paredzētās sankcijas vai pasākumus.  Salīdzinot ar 2011.gadā noteikto apdrošināšanas un pārapdrošināšanas starpnieku uzraudzībai veltīto Komisijas darba laika noslodzi (3.57%), 2012.gadā darba laika noslodze apdrošināšanas brokeru uzraudzībā bija 3.6%. Iespējamais Komisijas kopējais budžets 2014.gadam ir sagaidāms 5 miljonu latu apmērā. Ievērojot iespējamo darba laika noslodzi, secināms, ka apdrošināšanas brokeru uzraudzībai Komisija tērētu 180 000 latu 2014.gadā no tās budžeta. Saskaņā ar Komisijas 2013.gada pavasarī veikto apdrošināšanas un pārapdrošināšanas brokeru sabiedrību aptauju to kopējie ieņēmumi no apdrošināšanas starpniecības par 2012.gadu bija 6.634.809,48 lati(Komisija saņēma datus par 70 no 89 apdrošināšanas brokeriem).  Likumā ir noteikts, ka apdrošināšanas brokeris un citas dalībvalsts apdrošināšanas un pārapdrošināšanas starpnieka filiāle Komisijas finansēšanai maksā līdz 3 procentiemno pārskata periodā saņemtajām komisijām, bet ne mazāk par 150 *euro* gadā.  Ieviešot Likumā minētās maksas, tiks panākts, ka pilnībā tiek segti Komisijas izdevumi par apdrošināšanas brokeru sabiedrību un citu dalībvalstu apdrošināšanas un pārapdrošināšanas starpnieku filiāļu uzraudzību. Komisija katru gadu izdod normatīvos noteikumus, ar kuriem ir apstiprināta katra gada uzraudzības maksas likme atbilstoši konkrētā gada Komisijas budžeta apmēram.  Pašlaik apdrošināšanas un pārapdrošināšanas starpnieka reģistrāciju Komisija var paveikt, patērējot 1.2 tīrās darbadienas ar kopējām izmaksām vidēji 179 latu apmērā. Tādējādi, lai segtu Komisijas darbības izmaksas, tiek piedāvāts Likumā noteikt, ka apdrošināšanas un pārapdrošināšanas starpnieks un citas dalībvalsts apdrošināšanas un pārapdrošināšanas starpnieka filiāle pirms darbības uzsākšanas Latvijā maksā Komisijai par reģistrācijai apdrošināšanas un pārapdrošināšanas starpnieku reģistrā iesniegto dokumentu izskatīšanu 250 *euro*.  Savukārt Likuma 10. panta pirmās daļas 6., 7., 8., 9., 10. un 11.punktā minēto procedūru grozījumu un Likuma 9.pantā minētā paziņojuma izskatīšanu Komisija var paveikt, patērējot vienu stundu tīrās darbadienas laika ar kopējām izmaksām vidēji 29 latu apmērā. Tādējādi tiek piedāvāts Likumā noteikt, ka apdrošināšanas un pārapdrošināšanas starpnieks maksā Komisijai par šādu grozījumu izskatīšanu 40 *euro*. |
|  | | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | | | | |
| 1. | | Sabiedrības mērķgrupas, kuras tiesiskais regulējums ietekmē vai varētu ietekmēt | | Finanšu un kapitāla tirgus dalībnieki – apdrošināšanas un pārapdrošināšanas starpnieki, apdrošināšanas komersanti un dalībvalstu un nedalībvalstu apdrošinātāju filiāles. | |
| 2. | | Tiesiskā regulējuma ietekme uz tautsaimniecību un administratīvo slogu | | Netiek paredzētas papildu administratīvās procedūras. | |
| 3. | | Administratīvo izmaksu monetārs novērtējums | | Tiek noteikti papildu maksājumi par apdrošināšanas un pārapdrošināšanas starpnieku reģistrācijas dokumentu izskatīšanu 250 *euro* apmērā un reģistrāciju pamatojošo procedūru grozījumu izskatīšanu 40 *euro* apmērā. Apdrošināšanas brokeriem un citu dalībvalstu apdrošināšanas un pārapdrošināšanas starpnieku filiālēm tiek noteikta maksa Komisijas uzturēšanai līdz 3 procentu apmērā no pārskata periodā saņemtajām komisijām, bet ne mazāk par 150 *euro*.  Saistībā ar izmaiņām Eiropas patēriņa cenu indeksā tiek palielināti civiltiesiskās atbildības limiti. | |
| 4. | | Cita informācija | | Nav | |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Nepieciešamie saistītie tiesību aktu projekti | Tiks izstrādāti Finanšu un kapitāla tirgus komisijas noteikumi par starpnieku pienākumu iesniegt Komisijai ceturkšņa pārskatus par savu starpniecības darbību, kā arī noteikumi par kritērijiem atļaujas piešķiršanai iekļaut civiltiesiskās atbildības apdrošināšanas līgumā pašrisku. |
| 2. | Atbildīgā institūcija | Finanšu ministrija, Finanšu un kapitāla tirgus komisija. |
| 3. | Cita informācija | Nav |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Parlamenta un Padomes 2002. gada 9. decembra direktīva 2002/92/EK par apdrošināšanas starpniecību. |
| 2. | Citas starptautiskās saistības | Nav. |
| 3. | Cita informācija | Nav. |

|  |
| --- |
| 1.tabula  **Tiesību akta projekta atbilstība ES tiesību aktiem** |
| Projekts šo jomu neskar. |

|  |
| --- |
| 2.tabula  Ar tiesību akta projektu uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem  **Pasākumi šo saistību izpildei** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Par likumprojekta izstrādes uzsākšanu tika informēta Latvijas Banka, Latvijas Komercbanku asociācija, Latvijas Apdrošināšanas brokeru asociācija (turpmāk - LABA), Latvijas Profesionālo apdrošināšanas brokeru asociācija (turpmāk - LPABA) un Latvijas Apdrošinātāju asociācija (turpmāk - LAA). |
| 2. | Sabiedrības līdzdalība projekta izstrādē | Likumprojekts ir skaņots ar LABA, LPABA un LAA. |
| 3. | Sabiedrības līdzdalības rezultāti | Likumprojekta izstrādes gaitā tika ņemts vērā industrijas paustais viedoklis, izņemot turpmāk minēto.  Pārrunās ar LABA un LPABA netika panākta vienošanās par 37. panta ceturtās daļas redakciju. LPABA uzraudzības maksu ieviešanu konceptuāli neatbalsta. LABA atbalsta uzraudzības maksas ieviešanu visiem apdrošināšanas starpniekiem, bet piedāvā samazināt likmi – līdz 0.7% no apdrošināšanas starpnieka ieņēmumiem pārskata gadā, nosakot, ka summa nav mazāka par 150 *euro* un tā nedrīkst pārsniegt 800 *euro*. LABA uzskata, ka uzraudzības maksa būtu jāievieš arī attiecībā uz apdrošināšanas starpniekiem, kas neiekasē apdrošināšanas prēmijas, lai ievērotu vienlīdzīgas attieksmes principu pret visiem apdrošināšanas starpniekiem. LABA piedāvā noteikt šiem apdrošināšanas starpniekiem uzraudzības maksu 0.3% apmērā no ieņēmumiem, bet ne mazāk kā 150 *euro* un ne vairāk kā 400 *euro*.  Šīs anotācijas I. daļas 4. punktā ir iekļauts Komisijas izstrādātais ekonomiskais pamatojums izvēlētajam uzraudzības maksas modelim un apmēriem, lai tiktu nosegtas apdrošināšanas brokeru un citu dalībvalstu apdrošināšanas un pārapdrošināšanas starpnieku filiāļu darbības uzraudzības izmaksas. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta prasību izpildi nodrošinās Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neietekmēs pārvaldes funkcijas vai institucionālo struktūru. |
| 3. | Cita informācija | Nav |

Finanšu ministrs A. Vilks

04.04.2014 11.51

2265

G. Dirveika; 67774823

[guna.dirveika@fktk.lv](mailto:guna.dirveika@fktk.lv)

M. Stepiņš

67095490, [maris.stepins@fm.gov.lv](mailto:maris.stepins@fm.gov.lv)